**М О Т И В И**

**към проект на Наредба за условията и реда за издаване, удължаване и отнемане на удостоверение за високотехнологичен и/или иновативен проект, наречен “Стартъп виза”**

Настоящият проект на Наредба за условията и реда за издаване, удължаване и отнемане на удостоверение за високотехнологичен и/или иновативен проект, наречен “Стартъп виза”e изготвен във връзка с измененията и допълненията в Закона за чужденците в Република България (ЗЧРБ), чл. 24 п, ал. 3, обнародвани в Държавен вестник бр. 22 от 18 март 2022 г.

Мотивите за приемането на Наредбата са свързани с:

- необходимостта от определяне на условията и реда за издаване, удължаване и отнемане на удостоверение за високотехнологичен и/или иновативен проект, наречен “Стартъп виза”за получаването й във връзка с изпълнението на разпоредбите на чл. 24п, ал. 3 от Закона за чужденците в Република България.

- въвеждането на работеща процедура, която цели привличане на граждани на трети страни и впоследствие инвестиции в регистрирани в България дружества, развиващи продуктите и услугите с висока добавена стойност чрез предоставянето на възможност за получаване на разрешение за продължително пребиваване в България по процедура, подобна на действащите процедури в други страни-членки като Холандия, Франция, Естония, Финландия, Дания, Ирландия и др.;

- и поставянето на България на световната стартъп сцена и превръщане на страната ни в притегателен център за стартиране на иновативен бизнес от чужденци и за създаване на компании, използващи високи технологии и развиващи научно-изследователска и развойна дейност; въвеждането на насърчителна мярка, насочена към стартиращи компании с иновативен продукт и/или услуга;

- привличането на млади хора, развиващи собствен бизнес с висока добавена стойност, чиято основна цел е подпомагането на преодоляването на недостига от висококвалифицирани специалисти в България и укрепването на иновативната среда;

- допринасяне за приложението на иновации и развитието на научно-изследователската и развойна дейност, както и основаването на бизнес, който е базиран на права върху интелектуална собственост;

- създаване на условия за възникване на нови високотехнологични компании и свързаните с това нови работни места;

- насърчаване на предприемачеството в секторите в областта на високотехнологичните производства и високотехнологичните услуги с интензивно използване на знания, като не се предвижда специфично въздействие върху отделни райони в страната;

- увеличаването на броя стартъп компании в България, което ще допринесе за въвеждането и разпространението на нови производствени методи, технологии и ноу хау;

- привличане на чуждестранни инвестиции и изграждането на по-голяма и по-добре развита предприемаческа общност;

- трансформация на икономическия модел, при който силни стартъп компании, бързо създават, въвеждат и комерсиализират иновации;

- възможност за увеличаване дела иновативните предприятия в икономиката и др.

- създаване на равни възможности за пълноценен социален и продуктивен живот за чужденци, които имат желание да започнат бизнес.

Наредбата облекчава свободното движение на стоки, услуги, капитали и работници от трети страни към България. В контекста на войната в Украйна и трайните последици от нея приемането на работеща процедура за Стартъп виза е естествен отговор за привличане на бизнес ориентираните хора, които искат да преместят бизнеса си в България, като най-често става въпрос за технологичен бизнес, който е в своята начална фаза на развитие и в тази връзка бива третиран като стартъп компания.

Предложеният проект на наредба не води до въздействие върху държавния бюджет.

На основание чл. 26, ал. 2 и ал. 3 от ЗНА проектът на наредба за изменение и допълнение на посочената Наредба ще бъде публикуван за обществено обсъждане на Портала за обществени консултации на Министерския съвет.